ÔSMY LIST RODIČOM

(dieťa je vo veku medzi osemnástym a dvadsiatym prvým mesiacom*)*

Milí rodičia!

Neobávate sa niekedy, že z vášho dieťaťa vyrastie rozmaznaný uličník? S obľubou sa zafŕka a zašpiní blatom a čľapká v nečistej vode, alebo natiera steny krémom na topánky. Do každej mláky musí stúpiť. Vôbec sa neriadi vaším dobrým príkladom. Nič nepomáha, ani prísne napomenutia. Niekedy ste celkom zúfalí, keď vidíte kopu špinavej bielizne, a plienok sa nemôžete zbaviť.

Dieťa u susedov už dávno nepotrebuje plienky. Zdá sa, že svojím vývinom predbehlo vaše dieťa. Spôsobne si vykračuje v snehobielych pančuškových nohavičkách, drží matku za ruku a na kamienky, vetvičky, stebielka pozerá len zvysoka. Pravdaže, váš malý tulák si ich pchá vždy do vrecka. Pýtate sa, v čom ste schybili; porovnávate, a možno sa rozhodnete zmeniť výchovnú metódu, Prečo? Azda kvôli iným?

Na konci druhého roku dosiahne dieťa určitý pokrok v rozvoji telesných a duševných schopnosti, takže rodičia si často pomyslia, že už môžu od neho niečo vyžadovať. Chcete preň to najlepšie, aby dosiahlo určitú kariéru a malo v živote úspech. Uvedomte si však, že ešte stále ide o kariéru v detskom kočíku. V tomto veku je bežné, že jednotlivé vývojové stupne sa navzájom prekrývajú. Niektoré dieťa sa naučí prv hovoriť, iné behať a ďalšie ukladať stavebnicu, prípadne vyliezť na stoličku či na pohovku. Táto rozmanitosť v schopnostiach nás nemusí znepokojiť. Ani dospeli nie sú rovnakí. Prečo by sme chceli, aby malé dieťa bolo iné? Čím sú rodičia ctižiadostivejší, tým väčšie nebezpečenstvo hrozí dieťaťu. Preťaženie môže vážne narušiť jeho ďalší život.

Práve na začiatku potrebuje človek dostatočnú slobodu, aby mohol správne a pokojne vykročiť svojou cestou. Presne to robí vaše dieťa. Záľuba v špine ešte neznamená zaostalosť alebo pomýlenú výchovu. Prečo? To si hneď povieme.

Špina — zábava pre dieťa?

Malé deti majú rady „špinu“. V štvrtom liste sme už spomínali, že dieťa necíti k ničomu odpor. Naopak, lepkavé, klzké a farebné veci vzrušujú detskú fantáziu. Dieťa chce vyskúšať, na čo všetko sú určené.

Prieskumom v materských škôlkach sa zistilo, že nespokojné a nervózne deti, rozrušené určitými zážitkami, sa odreagujú práve hrou v mokrom piesku, s plastelínou, pastelovými farbami, cestom, hlinou a mäkkým, tvárnym materiálom. Ukázalo sa, že zdanlivo nezmyselné narábanie s týmito vecami vzbudzuje v dieťati tvorivosť, dieťa sa učí spoznávať jedno skôr, druhé neskôr. Odreagúva sa a zbavuje určitých škodlivých komplexov.

Ako prvé objaví dieťa, že sa môže hrať so slinou. Robí z nej bublinky a sliní si ústa. Neskoršie to skúsi s mrkvovou kašou. Akú rozkoš pocíti, natrie sekretár krémom na tvár. Neskôr objaví ďalšie možnosti. Teší sa, keď sa zmocní krému topánky, handry na umývanie dlážky, alebo špinavej vody. Na obsah nočníka je vždy hrdý a príležitostne ho použije ako výtvarný materiál. Skutočne, čoskoro matka objaví na stene za detskou postieľkou podozrivé maľby. Hneď vie, že nabudúce musí plienky lepšie skryť. Nevôľu ukázať nemôže, lebo práve v tomto období sa snaží chválou docieliť, aby sa dieťa naučilo používať nočník. Čo raz obdivuje, nemôže v zapätí haniť.

Kde zostala čistota?

Môžeme dieťaťu dovoliť, aby sa dosýta pohralo v špine? Nie je to v rozpore so všetkými pravidlami hygieny? Deti majú svoje rozmary, a od nás, dospelých, závisí, ako sa s touto dilemou vyrovnáme. Ako zvládneme túto ťažkú vývojovú fázu, ktorá je pre duševné zdravie dieťaťa taká dôležitá?

Iste túžite po tom, aby sa dieťa čím skorej naučilo správnej hygiene. Ako postupovať ďalej vo výchove?

V zásade je to celkom jednoduché. Musíme zariadiť, aby sa Janko alebo Zuzka nedostali k veciam, ktoré do ich rúk nepatria.

Krémy, oleje a tekutiny dobre uzatvoríme, vedro na umývanie pred dieťaťom uschováme. Je to také ťažké?

Musíme sa však postarať o náhradu. Dieťaťu dáme staré noviny, aby ich mohlo potrhať. Môže nám pomôcť pri umývaní riadu — umývaním svojho tanierika z umelej hmoty. Taktiež môže umývať bábiku mydlom, ktoré vytvára vo vode penu, môže ju zasypať púdrom a nakrémovať. V piesku sa môže pováľať a vyhĺbiť rybník. Priro­dzene, v primeranej obuvi mu nebudeme brániť skočiť do kaluže. Dvojročné dieťa vášnivo rado zafarbí pastelkami zbytky tapetového papiera. Môže čarbať kriedou na tabuli, na stene alebo na kamenných doskách v záhrade. Alebo miesiť cesto, celkom tak, ako jeho matka. A takisto, ako mama, umyje si ruky. Napodobňovaním dospelých sa stále učí.

Vyučovanie v kúpeľni a sexualita dieťaťa

V dvadsiatich mesiacoch začína dieťa samo od seba napodobňovať dospelých. V štvrtom liste sme povedali, že dieťa ešte nemá zmysel pre čistotu. V druhej polovici druhého roku by sme ho už však mali začať navykať k čistote. Presnosťou dosiahneme, že sa malý organizmus navykne na určitý poriadok. Plienky dávame iba na noc, a to až do konca tretieho roku. Dieťa nemá dlho vysedávať na nočníku (najviac desať minút); má na to mať určité, vždy vyhradené miesto. Nesmieme ho pritom rušiť ani hrou, rozprávaním, či dokonca jedlom. Neúspech, alebo neobvyklé chovanie, zapríčinené zmenou miesta, chorobou, alebo príchodom malého súrodenca do domu, dieťaťu nevyčítajme. Dieťa sa spravidla rýchlo prispôsobí zmeneným podmienkam.

S návykom na čistotu úzko súvisí sexualita malého dieťaťa. Dieťa objavuje všetko nové, preto je len prirodzené, že pozoruje aj svoje nahé tielko kúpaní. Je to ďalší stupeň túžby po poznaní a detskej zvedavosti, pri ktorých by dospelí nemali stratiť humor. Psychológovia tvrdia, že ešte dospievajúce deti reagujúce na tvrdé príkazy rodičov chronickou zápchou, alebo pomočovaním sa v posteli, sú častou obžalobou proti priveľmi prísnym opatreniam pri výchove k čistotnosti. Tak dlho prežíva mozog stavy úzkosti z útleho detstva! Niekedy môže dokonca dôjsť k poruchám schopnosti sexuálneho prežívania a odovzdania sa. Aby sme sa vyhli týmto ťažkým následkom, musíme v dieťati vzbudiť mimoriadnu dôveru. Ako už kojenec je oduševnený všetkými detailmi svojho tela, tak aj poldruharočné dieťa zaujímajú práve tie partie organizmu, ktoré vedia dokázať niečo pozoruhodné. Iste aj pocity rozkoše hrajú pritom určitú úlohu. Nejestvuje normálne vyvinuté dieťa, ktoré by nechcelo preskúmať svoje pohlavné orgány. To nie je v jeho veku ani zdraviu škodlivé, ani nemorálne. Tresty môžu viesť k psychickému narušeniu, ktoré môže mať nežiaduce následky pre neskorší sexuálny vývoj.

Už v útlom detstve sa máme snažiť, aby sme vytvorili dobré predpoklady pre budúcu manželskú lásku. Prečo by malo mať dieťa pocit viny, keď má radosť zo svojho tela?

*Dieťatko čisté „ako zo škatuľky“?*

Rodičia majú svojmu dieťaťu prejavovať živú citovú náklonnosť, aby v ňom prebudili schopnosť milovať. Platí celkom jednoduché pravidlo: v dobrom manželstve je aj vzťah rodičov k deťom dobrý. Všetky pozorovania potvrdzujú, že deti zo šťastných manželstiev si obyčajne nájdu i dobrých partnerov pre svoj budúci manželský život.

V zdravej výchove k hygiene a čistote by nemalo mať dieťa pocit, že šatstvo je dôležitejšie ako ono samo. Aj prehnaná čistota má svoje záporné stránky. Deti „ako zo škatuľky“ nepôsobia prirodzene, a čo je ešte horšie — naškrobené, čistučké oblečenie im prekáža v pohybe. Telesná neistota sa automaticky prenáša aj do duchovnej sféry. V období, keď sa dieťa učí behať a liezť, často padá na zem. Nekupujme mu drahé šaty, ale praktické. Potom nebudeme ľutovať a zbytočne trestať dieťa, ktoré v sviatočnom oblečení sklzne do kaluže.

V lete môžeme dieťa vyzuť a dovoliť mu pobehať si naboso. Nerovný povrch lúky alebo pieskoviska spevňuje svalstvo na nohách. Má to lepší vplyv na klenbu nohy ako všetky ortopedické vložky.

Detská fantázia

Keby záviselo len od dieťaťa, určite by si najradšej vyzulo topánky a ťahalo ich za šnúrky po zemi. Teraz ho najviac zabáva to, čo nie je určené na hranie. Má svoje vlastné nápady. Prečo nie? Tak sa prejavuje pokrok v jeho duchovnom živote.

Matka síce nie je veľmi nadšená, keď jej malý stavia vežu z drahocenných šálok na čaj. Nie je pre ňu ani ľahké udržať byt vo vzornej čistote a poriadku. Aj susedia sa často sťažujú na hluk. Aby sme to všetko zvládli, musíme mať aspoň takú fantáziu, ako naše dieťa. Predovšetkým si musíme správne zadeliť čas, a to podľa spánku dieťaťa.

Aby sme dieťa úplne neizolovali od domácnosti môžeme jednu zásuvku v kuchyni vyhradiť špeciálne pre neho. Obsah meníme, inak stratí svoje čaro. Dieťa rýchle pochopí, že je to jeho zásuvka, do ktorej má voľný prístup. Ale čo sme mu raz dovolili, nesmieme zrušiť, lebo detská logika nepochopí naše dôvody.

Detská izba nemá byť klietkou

Má vaše dieťa vlastný kútik na hranie? Musí predsa vedieť, kde si má svoje poklady uložiť a kde môže robiť neporiadok. Tým ľahšie si zvykne časom rešpektovať obývací priestor iných členov rodiny. Nenechávajme ho však úplne samo, zatvorené v inej miestnosti. Dvere musia byť otvorené, aby sa mohlo s rodičmi rozprávať o svojich dojmoch. V tomto veku je to dôležité. Poldruharočné dieťa začína svojou inteligenciou prevyšovať šim­panza, najučenlivejšiu opicu. Ako to dosiahlo? Predsa — výdatnou hrou!

Primerané hračky

Dieťa sa hrou učí chápať okolitý svet, skúša materiál, poznáva zákonitosti, trénuje rozum a fantáziu, odreagúva prejavy svojho temperamentu. Hra ho stavia pred úlohy, a to pred také, ktoré zodpovedajú stupňu jeho zrelosti.

Aké hračky máme darovať dvojročnému dieťaťu? Predovšetkým účelné. Dieťa sa musí ve­dieť s nimi samo zabávať. Ak potrebuje pri tom našu pomoc, precenili sme jeho schopnosti. Hračka má podnecovať fantáziu. Autíčka alebo železnice sú zaujímavé vtedy, keď ich dieťa môže rozobrať. Dávajme však pozor, aby niečo ne- prehltlo. Ešte stále si dáva mnohé veci do úst.

Aj vaše dieťa má určite svoju obľúbenú hračku: plyšového medvedíka alebo iné zvieratko z mäkkého, pracieho materiálu. Najmilšia je však hračka, ktorú ušila mamička. Dieťa si ju môže vziať so sebou do postieľky.

Pre dvojročné dieťa sú vhodné i hračky, s ktorými súčasne spája svoj pohyb. Beží za loptou, ťahá za sebou zvieratká na špagátiku, prechádza sa s kočíkom, uháňa s kolobežkou, manévruje s dreveným autom, hojdá sa na koníku alebo čľapká vo vode so zvieratkom z gumy.

Stavebnice, kocky, skladačky rozvíjajú detskú fantáziu a zručnosť. Osobitné čaro majú šaty pre bábiku, rôzne kúsky látok, nejedovaté pastelky, farebné kriedy, s ktorými dieťa dokáže vytvoriť hotové umelecké diela. Aj obrázková knižka priťahuje detskú zvedavosť. Na ihrisku sa dieťa hrá s vedierkom a lopatkou, z formičiek „pečie“ pieskové koláčiky.

S každou hračkou sa má dieťa zoznámiť — potrebuje čas, aby sa s ňou vedelo dobre hrať. Keď dostane naraz viacero vecí, ponechajte mu len jednu a ostatné odložte. Nikdy mu však neberte jeho najobľúbenejšiu hračku. Možno, že macíka bez ucha a s odtrhnutou nohou miluje dieťa viac ako všetko ostatné. Priľnulo k nemu, v jeho spoločnosti sa necíti osamelo. Tú istú funkciu môžu spĺňať aj pančuchové nohavičky, alebo do handričky zabalená lyžica. Dbajte však na to, aby tento prvý verný kamarát bol hygienicky nezávadný a sa umývať.

*Skúšať a cvičiť*

Uprostred druhého roku začína dieťa používať predmety funkčne. Vezme si stolček a vylezie naň, aby dosiahlo cukrík na stole, alebo si vezme lyžicu z príborníka, pretože má chuť otvoriť ho len tak, zo zábavy. Inokedy, na nemilé prekvapenie dospelých, novú hračku rozoberie úplne na súčiastky, nie je ani neslušné, ani hlúpe. Dieťa si až teraz spôsobilo darovanú hračku. Kolesami bágra hádže ako diskom a loďku z umelej hmoty s veľkým hrmotom rozbije. Celkom správne! Kto môže od dvojročného dieťaťa čakať, aby malo nejakú predstavu o bágri alebo loďke? Keď sa učí chodiť, potrebuje nejaké hračky na nosenie, posúvanie, prí­padne na ťahanie. Ony podporujú udržanie rovnováhy. Čím pestrejší je svet hračiek, tým viac látky poskytuje na spracovanie.

Kde najlepšie uložiť hračky? V malých, moderných bytoch je to niekedy ťažké. Obstarajte si poličku alebo debničku, uľahčí to odpratávanie hračiek vám, aj vášmu dieťaťu.

Vŕzgajúca zásuvka

Presvedčili sme sa, že dieťa hladí na veci ináč ako dospelí. Postupne sa s nimi zoznamuje a nadobúda vlastné skúsenosti. Dospelí majú zasahovať do hry čo najmenej, a už vôbec nie ju vylepšovať. Predbežne je činnosť omnoho zaujímavejšia ako samotný výsledok. Preto je pre tento vek typické časté opakovanie úkonov. Jedna matka napočítala, že jej syn otvoril a zatvoril zásuvku štyridsaťdvakrát za sebou. Potom so žiarivým ús­mevom prestal. Bol veľmi spokojný so svojím vý­konom.

Opakovanie činnosti je pre dieťa neobyčajne príťažlivé. Ťažko poslúchne, keď mu prikážeme, aby prestalo. Spravidla to ešte dva-trikrát urobí, aj keď nášmu príkazu veľmi dobre rozumie. Pred­vídavá matka nevidí v tom neposlušnosť. Ráta s tým pri svojom príkaze: „Ešte raz môžeš zásuvku zatvoriť. A ešte raz. Potom už s tým prestaneme!“

Starosti s nábytkom

Nábytok v detskej izbe musí veľa zniesť. Preto nekupujte drahé veci, ktoré by váš šarvanec mohol hocikedy zničiť. Vyhnete sa zbytočným konflik­tom na obidvoch stranách. Niekoľko debničiek rôznej veľkosti poslúži vášmu dieťaťu ako stolička, stôl, auto, vozík, či postieľka pre macíka. Neskôr, keď dieťa podrastie, môžeme ich použiť ako po­ličky na knihy. — Vidíte, čo všetko dokážeme s jednoduchými debničkami!

Rada pre otcov

Je samozrejmé, že otcovia, ktorí sú po celý deň v zamestnaní, prídu domov ustatí a majú právo na odpočinok. Pre to má každý pochopenie. Kto však cíti s mladou matkou? Kto nemal dieťa, nevie si vôbec predstaviť, koľko času a námahy vyžaduje taký drobček. Od rána do večera je pri nej, dokonca aj u kaderníka a zubára. Je s ňou, keď upratuje, vysáva, žehlí. Odborníci vypočítali, že matka pri malom dieťati spotrebuje toľko energie, ako ťažko pracujúci robotník. Navyše musí zvládnuť niekoľko rôznych činností: vychováva, varí, čistí, ošetruje dieťa v chorobe. Časom si zvykne robiť dve veci odrazu: mieša puding a zároveň berie dieťaťu z ruky kanvicu na kávu, alebo telefonuje a zároveň tíši plačúce dieťa. Pritom sa požaduje od nej trpezlivosť a dobrá nálada. Často sa stáva, že úsmev nevyjadruje duševnú pohodu, ale nadľudské sebaovládanie. Áno, aj matka potrebuje oddych a rozptýlenie.

Preto sa obraciame na manželov: doprajte svojim manželkám aspoň niekoľko hodín odpočinku. Uvidíte, aký zázračný účinok to bude mať. Alebo sa vari obávate, že by ste si za tú dobu neporadili s takou „maličkosťou“, ako je domácnosť?